
Szülői attitűdök napjaink médiakörnyezetében

A család, amely a legrégibb és legmeghatározóbb nevelési tényező, egy informális csoport, amely magatartási és szerepmintákat, családi és társadalmi értékrendszert közvetít; keretet ad annak a folyamatnak, amely során a gyermek elsajátítja az adott kultúra értékeit, szokásait, normáit.
A XX század utolsó évtizedétől napjainkig, a rendszerváltás, a globalizáció és az információs társadalom kialakulásának hatására gyökeresen megváltozott a gyermekek társadalmi, gazdasági és kulturális helyzete (uniformizáció, új kulturális profilok stb.); és megváltoztak a családi hagyományok is. Így a szülők nem rendelkezhetnek saját tapasztalaton alapuló nevelési mintákkal, a modern médiakörnyezetben felmerülő helyzetek kezelésére. Szüntelenül változó kihívásokkal kell megbirkózniuk, miközben az ő életükön, és gondolkodásukon is folyamatosan nyomot hagy a digitális világ.
Dolgozatomban arra kerestem a választ, hogy milyen attitűdökkel, viselkedésmintákkal viszonyulnak kilenc-tíz éves tanítványaim szülei, gyerekeik médiakörnyezetéhez; valamint, mennyire befolyásolja azokat a szülők médiakompetenciája.

